觀楊之美盤車圖
作者：梅堯臣
朝代：宋

paragraphs: 谷口長松葉老瘦，澗畔古樹身枯高。
土山慘憺遠復遠，坡路曲折盤車勞。
二車迴正轅接軫，繼下三車來嶾嶙。
過橋已有一乘歇，解牛離軛童可哂。
黄衫烏巾驅舉鞭，經險就易將及前。
轂輪傍側輻可數，蹄角攙錯捲箱聯。
古絲昏晦三尺絹，畫此當是展子虔。
坐中識別有公子，意思往往疑魏賢。
子虔與賢皆妙筆，觀玩磨滅窮歲年。
塗丹抹青尚欺俗，旱龍雨日猶賣錢。
是亦可以秘，疑亦不可捐。
爲君題卷尾，願君世世傳。